افتتاحی تقریب میں شعیب اختر بھی نمایاں رہے، ان کی ایک ویڈیو حال ہی میں سامنے آئی جس میں وہ دبئی کے کسی شاپنگ مال میں شاہ رخ اور سلمان خان کی طرح سیکیورٹی گارڈز کے جھرمٹ میں چل رہے ہیں،حالانکہ انھیں کوئی تنگ کرنے والا موجود نہیں ہے،شعیب ان دونوں ایکٹرز سے بہت متاثر ہیں اورطرزعمل سے یہ واضح بھی ہوتا ہے،وسیم اکرم ان سے بڑے کرکٹر رہے ہیں،وہ آپ کو کبھی ایسا کچھ کرتے دکھائی نہیں دیں گے،پہلے میچ کے بعد گرائونڈ میں تقریب تقسیم انعامات کے وقت سکندر رضا نے مجھے دیکھتے ہی کہا کہ آپ تو مدینے میں تھے یہاں کب آئے تو میں نے انھیں بتایا کہ کل ہی آیا ہوں،لفٹ سے نیچے آیا تو دروازے کے باہر ایک صاحب ملے جو ٹویٹرپر مجھے فالو کرتے ہیں، انھوں نے بتایا کہ وہ ٹرانسپورٹ کا کام کرتے ہیں اور افتتاحی تقریب کے دوران ٹیسلا کار ان کی کمپنی ہی لائی تھی، میں نے ایلون مسک کی اس منفرد الیکٹرونک کار کے ساتھ تصاویر بھی بنوائیں،اگلے دن سکندر رضا کی ٹیم دہلی کیپیٹلز کے ہوٹل پام جمیرہ جانا ہوا، وہاں ان کا انٹرویو بھی کیا، وہ پی ایس ایل کیلیے بھی بہت پرجوش نظر آئے اور ایونٹ سے کئی روز قبل ہی پاکستان آنے کا پلان بنائے بیٹھے ہیں،سری لنکن کرکٹر ڈسون شناکا سے بھی بات چیت ہوئی، وہاں سے ابوظبی کے زید کرکٹ اسٹیڈیم آ گیا،وہاں وقار یونس سے ملاقات ہوئی جو کمنٹری کیلیے آئے ہوئے ہیں، اس طرح کے ایونٹس کا سب سے بڑا فائدہ یہی ہوتا ہے کہ پاکستان سمیت دنیا بھر کے کرکٹرز وغیرہ سے ملاقات ہو جاتی ہے، میرا یو اے ای کا دورہ مختصر تھااور اب جلد وطن واپسی کی تیاری ہے،یہاں آ کر یہی دیکھا کہ امارات کرکٹ بورڈ اپنی لیگ کو ہر سیزن میں مزید بہتر بناتا چلا جا رہا ہے، یہ مستقبل میں کئی دیگر لیگز کو ٹف ٹائم دے سکتی ہے۔(2/2)